കോവിഡ് മരണത്തിനുള്ള അപ്പീലിനും സര്ട്ടിഫിക്കറ്റിനും ഇന്നുമുതല് അപേക്ഷിക്കാം തിരുവനന്തപുരം: കോവിഡ് ബാധിച്ചുള്ള മരണത്തിനുള്ള അപ്പീലിനും സര്ട്ടിഫിക്കറ്റിനുമായുള്ള അപേക്ഷ ഇന്നു മുതല് നല്കാമെന്ന് ആരോഗ്യമന്ത്രി വീണാ ജോര്ജ്. സംസ്ഥാന സര്ക്കാര് കോവിഡ് മരണ സര്ട്ടിഫിക്കറ്റ് നല്കുന്നുണ്ടെങ്കിലും സുപ്രീംകോടതിയുടെ നിര്ദേശ പ്രകാരം കേന്ദ്ര ആരോഗ്യ മന്ത്രാലയത്തിന്റെയും ഐ.സി.എം.ആറിന്റെയും പുതുക്കിയ മാര്ഗനിര്ദേശങ്ങളുടെ അടിസ്ഥാനമാക്കിയാണു പുതിയ സംവിധാനം. ഐ.സി.എം.ആര്. പുറത്തിറക്കിയ പുതുക്കിയ നിര്ദേശ പ്രകാരം കോവിഡ് മരണമായി പ്രഖ്യാപിക്കാവുന്ന മരണങ്ങളും, സംസ്ഥാന സര്ക്കാര് ഇതുവരെ കോവിഡ് മരണമായി പ്രഖ്യാപിച്ചിട്ടുള്ള കോവിഡ് മരണ പട്ടികയില് ഇല്ലാത്തതും, പരാതിയുള്ളവര്ക്കും, പുതിയ സംവിധാനം വഴി അപ്പീല് സമര്പ്പിക്കാം.ഓണ്ലൈനായും നേരിട്ടും അപേക്ഷ നല്കാം. ഓണ്ലൈനായി അപേക്ഷ സമര്പ്പിക്കാന് അറിയാത്തവര്ക്ക് പി.എച്ച്.സി. വഴിയോ അക്ഷയ സെന്റര് വഴിയോ ആവശ്യമായ രേഖകള് നല്കി അപേക്ഷിക്കാം. ഓണ്ലൈനിലൂടെ തന്നെയാണ് അപേക്ഷയിന്മേല് തീരുമാനമെടുക്കുന്നതും. ലഭിക്കുന്ന അപേക്ഷകള് 30 ദിവസത്തിനുള്ളില് തീര്പ്പാക്കും. അപേക്ഷിക്കേണ്ടത് ഇങ്ങനെ: ഇഹെല്ത്ത് കോവിഡ് 19 ഡെത്ത് ഇന്ഫോ പോര്ട്ടല് മുഖേനയാണു മരണ നിര്ണയത്തിനും സര്ട്ടിഫിക്കറ്റിനുമായി അപേക്ഷിക്കേണ്ടത്. ആദ്യമായി കോവിഡ് 19 ഡെത്ത് ഇന്ഫോ പോര്ട്ടലില് https:covi1d9.kerala.gov.inedathinfo പ്രവേശിച്ചു കോവിഡ് മൂലം മരിച്ചവരുടെ പട്ടികയില് പേര് ഉണ്ടോയെന്ന് ഉറപ്പ് വരുത്തുക. ഇതില് ഉള്പ്പെടാത്തവര് മാത്രം അപേക്ഷിച്ചാല് മതിയാകും. എങ്ങനെ അപേക്ഷിക്കണം? covi1d9.kerala.gov.inedathinfo ലിങ്കില് കയറി അപ്പീല് റിക്വസ്റ്റില് ക്ലിക്ക് ചെയ്യുക. അപ്പോള് ലഭിക്കുന്ന പേജില് മൊബൈല് നമ്ബര് ടൈപ്പ് ചെയ്ത് ഒ.ടി.പി. നമ്ബറിനായി ക്ലിക്ക് ചെയ്യുക. മൊബൈലില് ലഭിക്കുന്ന ഒ.ടി.പി. നമ്ബര് നല്കി വെരിഫൈ ക്ലിക്ക് ചെയ്യണം. തുടര്ന്നു തദ്ദേശ സ്ഥാപനത്തിന്റെ മരണ രജിസ്ട്രേഷന് കീ നമ്ബര് ടൈപ്പ് ചെയ്ത് മരണ സര്ട്ടിഫിക്കറ്റിന്റെ കോപ്പി അപ് ലോഡ് ചെയ്യണം.മരണ സര്ട്ടിഫിക്കറ്റിലെ ഇടതുവശത്ത് മുകളില് ആദ്യം കാണുന്നതാണ് കീ നമ്ബര്. തദ്ദേശ സ്ഥാപനത്തില് നിന്നും ലഭിച്ച മരണ സര്ട്ടിഫിക്കറ്റിലെ പേര്, വയസ്, ജെന്ഡര്, പിതാവിന്റേയോ മാതാവിന്റേയോ ഭര്ത്താവിന്റേയോ പേര്, ആശുപത്രി രേഖകളിലെ മൊബൈല് നമ്ബര്, തദ്ദേശ സ്ഥാപനത്തിലെ മരണ സര്ട്ടിഫിക്കറ്റിലെ വിലാസം, ജില്ല, തദ്ദേശ സ്ഥാപനത്തിന്റെ പേര്, മരണ ദിവസം, മരണ സ്ഥലം, മരണം റിപ്പോര്ട്ട് ചെയ്ത ജില്ല, മരണ സര്ട്ടിഫിക്കറ്റ് നല്കിയ തദ്ദേശ സ്ഥാപനത്തിന്റെ പേര്, മരണം സ്ഥിരീകരിച്ച ആശുപത്രി എന്നിവ നല്കണം. ഇതോടൊപ്പം ബന്ധപ്പെട്ട ആശുപത്രിയിലെ രേഖകളുടെ കോപ്പിയും അപ് ലോഡ് ചെയ്യണം. അവസാനമായി അപേക്ഷകന്റെ വിവരങ്ങളും നല്കണം. അപേക്ഷകന് നല്കിയ വിവരങ്ങള് പരിശോധിച്ചശേഷം സബ്മിറ്റ് ചെയ്യണം. വിജയകരമായി സമര്പ്പിച്ച അപേക്ഷ പ്രോസസിങ്ങിനായി മരണം സ്ഥിരീകരിച്ച ആശുപത്രിയിലേക്കും തുടര്ന്ന് അംഗീകാരത്തിനായി ജില്ലാ കോവിഡ് മരണ നിര്ണയ സമിതിക്കും സി.ഡി.എ.സി അയയ്ക്കും. ജില്ലാ കോവിഡ് മരണ നിര്ണയ സമിതിയുടെ അംഗീകാരത്തിനു ശേഷം പുതിയ സര്ട്ടിഫിക്കറ്റ് നല്കുന്നതാണ്. നല്കിയ അപേക്ഷയുടെ സ്ഥിതിയറിയാന് അപ്പീല് റിക്വസ്റ്റില് ക്ലിക്ക് ചെയ്ത് ചെക്ക് യുവര് റിക്വസ്റ്റ് സ്റ്റാറ്റസില് കയറിയാല് നല്കിയ അപേക്ഷയുടെ സ്ഥിതിയറിയാം. മരണ ദിവസവും അപേക്ഷാ നമ്ബരോ അല്ലെങ്കില് മുമ്ബ് നല്കിയ അപേക്ഷകന്റെ മൊബൈല് നമ്ബരോ നല്കണം. ഐ.സി.എം.ആര്. മാതൃകയില് സര്ട്ടിഫിക്കറ്റിനായി എങ്ങനെ അപേക്ഷിക്കണം? covi1d9.kerala.gov.inedathinfo എന്ന ലിങ്കില് കയറുക. ഐ.സി.എം.ആര്. സര്ട്ടിഫിക്കറ്റ് റിക്വസ്റ്റില് ക്ലിക്ക് ചെയ്യുക. പഴയതുപോലെ മൊബൈല് നമ്ബരും ഒ.ടി.പി. നമ്ബരും നല്കണം. തദ്ദേശ സ്ഥാപനത്തിന്റെ മരണ രജിസ്ട്രേഷന് കീ നമ്ബര് ടൈപ്പ് ചെയ്ത് മരണ സര്ട്ടിഫിക്കറ്റിന്റെ കോപ്പി അപ് ലോഡ് ചെയ്യണം. ഇതിനു മുമ്ബ് ആരോഗ്യ വകുപ്പില് നിന്നും കിട്ടിയ ഡെത്ത് ഡിക്ലറേഷന് ഡോക്യുമെന്റ് നമ്ബരും സര്ട്ടിഫിക്കറ്റിന്റെ കോപ്പിയും നല്കണം.സര്ട്ടിഫിക്കറ്റ് നല്കിയ തദ്ദേശ സ്ഥാപനത്തിന്റെ പേര്, തദ്ദേശ സ്ഥാപനത്തില് നിന്നും ലഭിച്ച മരണ സര്ട്ടിഫിക്കറ്റിലെ പേര്, പിതാവിന്റേയോ മാതാവിന്റേയോ ഭര്ത്താവിന്റേയോ പേര്, വയസ്, മരണ ദിവസം, മരണം റിപ്പോര്ട്ട് ചെയ്ത ജില്ല, മരണ സര്ട്ടിഫിക്കറ്റ് നല്കിയ തദ്ദേശ സ്ഥാപനത്തിന്റെ പേര്, അപേക്ഷകന്റെ വിവരം എന്നിവ നല്കണം. വേണ്ട തിരുത്തലുകള് വരുത്തി സബ്മിറ്റ് ചെയ്യാം. വിജയകരമായി സമര്പ്പിച്ചവരുടെ മൊബൈല് നമ്ബരില് അപേക്ഷാ നമ്ബര് ലഭിക്കും.ഇത് അംഗീകാരത്തിനായി സി.ഡി.എ.സിക്ക് അയച്ച ശേഷം ഐ.സി.എം.ആര്. മാര്ഗനിര്ദേശമനുസരിച്ച് പുതിയ സര്ട്ടിഫിക്കറ്റ് ലഭ്യമാകും.